## Pravilnik o mjerama za sprječavanje širenja borove nematode Bursaphelenchus

### NN 80/2008 (11.7.2008.), Pravilnik o mjerama za sprječavanje širenja borove nematode Bursaphelenchus

# MINISTARSTVO POLJOPRIVREDE, RIBARSTVA I RURALNOG RAZVOJA

2628

Na temelju članka 10. stavka 4., članka 11. stavka 5., članka 14. stavka 2. i
4., članka 16. stavka 5. i 7., članka 50. i članka 84. stavka 3. Zakona o
biljnom zdravstvu (»Narodne novine«, br. 75/05), ministar poljoprivrede,
ribarstva i ruralnog razvoja donosi

## PRAVILNIK

### O MJERAMA ZA SPRJEČAVANJE UNOŠENJA I ŠIRENJA BOROVE NEMATODE BURSAPHELENCHUS XYLOPHILUS (STEINER ET BUHRER) NICKLE ET AL. I. OPĆE ODREDBE

Članak 1.

(sadržaj Pravilnika)
Ovim se Pravilnikom propisuju mjere za sprječavanje unošenja i širenja borove
nematode Bursaphelenchus xylophilus (Steiner et Buhrer) Nickle et al. (u
daljnjem tekstu: borova nematoda), vrste osjetljivog bilja, drva i kore, posebni
fitosanitarni zahtjevi za unošenje i premještanje osjetljivog bilja, drva i
kore, provođenje posebnog nadzora i izvješćivanje o prisutnosti borove nematode.

Članak 2.

(značenje izraza)
Izrazi koji se upotrebljavaju u ovom Pravilniku imaju sljedeće značenje:
1. Borova nematoda je štetni organizam Bursaphelenchus xylophilus (Steiner et
Buhrer) Nickle et al.;
2. Osjetljivo drvo i kora je drvo, izolirana kora te drugi biljni proizvodi
četinjača (Coniferales), isključujući rod Thuja L.;
3. Osjetljivo bilje je bilje, isključujući plodove i sjeme, rodova: Abies Mill.,
Cedrus Trew, Larix Mill., Picea A. Dietr., Pinus L., Pseudotsuga Carr. i Tsuga
Carr.

II. POSEBNI FITOSANITARNI ZAHTJEVI KOJI MORAJU BITI ISPUNJENI PRI UNOŠENJU I
PREMJEŠTANJU
Članak 3.

(unošenje)
(1) Radi sprječavanja unošenja borove nematode u Republiku Hrvatsku, pošiljke
osjetljivog bilja, te iznimno od odredbi Pravilnika o mjerama za sprječavanje
unošenja i širenja organizama štetnih za bilje, biljne proizvode i druge
nadzirane predmete i mjerama suzbijanja tih organizama (»Narodne novine« br.
74/06), i pošiljke osjetljivog drva i kore, podrijetlom iz Portugala, podliježu
fitosanitarnom pregledu pri unošenju u Republiku Hrvatsku, uz ispunjavanje
sljedećih uvjeta:
1. Osjetljivo bilje mora pratiti fitosanitarni certifikat u skladu sa Zakonom o
biljnom zdravstvu (u daljnjem tekstu: Zakon) i Pravilnikom iz ovoga stavka,
kojim se potvrđuje:
– da je obavljen službeni pregled bilja kojim je utvrđeno da nema znakova ili
simptoma zaraze borovom nematodom, i
– da nisu primijećeni simptomi zaraze borovom nematodom na mjestu proizvodnje
ili u njegovoj neposrednoj blizini od početka posljednjeg potpunog vegetacijskog
ciklusa.
2. Osjetljivo drvo i izolirana kora, isključujući drvo u obliku:
– iverja, čestica, drvnog otpada ili ostataka, proizvedenih u cijelosti ili
dijelom od tih četinjača,
– sanduka za pakiranje, gajbi, bubnjeva za kablove,
– paleta, sandučastih paleta i drugih utovarnih ploča,
– potpornog drva, graničnika i nosača koji se upotrebljavaju za učvršćivanje i
podupiranje tereta, ali uključujući ono koje nije zadržalo svoju prirodnu oblu
površinu, mora pratiti fitosanitarni certifikat u skladu s propisima iz točke 1.
ovoga stavka, nakon što su drvo ili izolirana kora na odgovarajući način
toplinski tretirani, pri čemu je u sredini drva postignuta temperatura od
najmanje 56°C u trajanju od 30 minuta kako bi se uništila živa borova nematoda.
3. osjetljivo drvo u obliku iverja, čestica, drvnih otpadaka ili ostataka,
dobivenih u cijelosti ili dijelom od tih četinjača mora pratiti fitosanitarni
certifikat koji se izdaje nakon izvršene fumigacije kojom je uništena živa
borova nematoda;
4. osjetljivo drvo u obliku potpornog drva, graničnika i nosača, uključujući i
drvo koje nije zadržalo svoju prirodnu oblu površinu kao i ono u obliku sanduka
za pakiranje, kutija, gajbi, bubnjeva za kablove i slične ambalaže, paleta,
sandučastih paleta, i drugih utovarnih ploča, okvira za palete, neovisno o tome
upotrebljavaju li se ili ne pri prijevozu bilo koje vrste tereta, mora biti
podvrgnuto jednoj od odobrenih mjera navedenih u Prilogu I Međunarodne norme za
fitosantarne mjere br. 15. (FAO) – »Smjernice za reguliranje drvenog materijala
za pakiranje u međunarodnom prometu«, i biti označeno oznakom koja je određena
Prilogom II ove norme.
(2) Pošiljke iz stavka 1. ovoga članka koje se unose u Republiku Hrvatsku mogu
biti, kad je to potrebno, podvrgnute testiranju na prisutnost borove nematode.
(3) Pošiljke, iz stavka 1. ovoga članka, kad je to potrebno, podliježu praćenju
zdravstvenog stanja (monitoringu) nakon unošenja u Republiku Hrvatsku radi
utvrđivanja jesu li ispunjeni uvjeti iz stavka 1. ovoga članka.

Članak 4.

(posebni nadzor i izvješćivanje)
(1) Radi utvrđivanja prisutnosti i sprječavanja širenja borove nematode provodi
se posebni nadzor u skladu s godišnjim programom donesenim na temelju Zakona.
(2) Nadležna uprava izvješćuje druge države članice Europske unije i Europsku
komisiju o rezultatima posebnog nadzora iz stavka 1. ovoga članka svake godine
do 15. prosinca.

Članak 5.

(demarkirano područje)
(1) U slučaju sumnje na zarazu borovom nematodom, fitosanitarni ili šumarski
inspektor uzima uzorak i šalje ga na laboratorijsko testiranje u Zavod za
zaštitu bilja u poljoprivredi i šumarstvu Republike Hrvatske.
(2) Kad se laboratorijskim testiranjem iz stavka 1. ovoga članka potvrdi zaraza
borovom nematodom, ministar poljoprivrede, ribarstva i ruralnog razvoja,
uzimajući u obzir rezultate posebnog nadzora, određuje područja za koja je
poznato da se u njima ne pojavljuje borova nematoda i demarkirano područje koje
se sastoji od:
– zaraženog područja u kojem je potvrđena prisutnost borove nematode, i
– zaštitnog pojasa od najmanje 20 km širine oko zaraženog područja.

Članak 6.

(premještanje iz demarkiranih područja)
(1) Pri premještanju pošiljaka osjetljivog bilja, drva i kore iz demarkiranih
područja moraju biti ispunjeni zahtjevi iz točke 1. Priloga, koji je tiskan uz
ovaj Pravilnik i njegov je sastavni dio.
(2) Pošiljke iz stavka 1. ovoga članka, kad je to potrebno, mogu biti podvrgnute
testiranju na prisutnost borove nematode.
(3) Pošiljke iz stavka 1. ovoga članka, kad je to potrebno, podliježu praćenju
zdravstvenog stanja (monitoringu) radi utvrđivanja jesu li ispunjeni uvjeti iz
točke 1. Priloga.

Članak 7.

(premještanje unutar demarkiranih područja)
Pri premještanju pošiljaka osjetljivog bilja, drva i kore unutar demarkiranih
područja moraju biti ispunjeni zahtjevi iz točke 2. Priloga.

III. PRIJELAZNE I ZAVRŠNE ODREDBE
Članak 8.

(stupanje na snagu i primjena)
(1) Ovaj Pravilnik stupa na snagu osmog dana od dana objave u »Narodnim
novinama«.
(2) Odredbe koje se odnose na zahtjeve vezane za biljne putovnice navedene u
Prilogu primjenjuju se nakon uspostave biljnih putovnica.
(3) Odredba iz članka 4. stavka 2. i odredba koja se odnosi na Europsku komisiju
iz točke 2. b) ii) Priloga stupaju na snagu danom pristupa Republike Hrvatske
Europskoj uniji.
(4) Danom pristupa Republike Hrvatske Europskoj uniji, za pošiljke osjetljivog
bilja, drva i kore podrijetlom iz Portugala prestaju se primjenjivati odredbe
članka 3. ovoga Pravilnika, a počinju se primjenjivati odredbe članka 6. ovoga
Pravilnika.
Klasa: 011-02/08-01/15
Urbroj: 525-2-08-1
Zagreb, 4. srpnja 2008.

Ministar
poljoprivrede, ribarstva i ruralnog razvoja
**mr. sc. Božidar Pankretić, v. r.**

PRILOG

1. Zahtjevi koji moraju biti ispunjeni pri premještanju osjetljivog drva, kore i
bilja iz demarkiranog područja su sljedeći:
a) osjetljivo bilje mora pratiti biljna putovnica u skladu sa Pravilnikom o
fitosanitarnom upisniku i biljnim putovnicama koja se izdaje:
– nakon obavljenog službenog pregleda bilja kojim je utvrđeno da nema znakova
ili simptoma zaraze borovom nematodom, i
– ako nisu primijećeni simptomi zaraze borovom nematodom na mjestu proizvodnje
ili u njegovoj neposrednoj blizini od početka posljednjeg potpunog vegetacijskog
ciklusa.
b) osjetljivo drvo i izolirana kora, isključujući drvo u obliku:
– iverja, čestica, drvnog otpada ili ostataka, proizvedenih u cijelosti ili
dijelom od ovih četinjača,
– sanduka za pakiranje, gajbi, bubnjeva za kablove,
– paleta, sandučastih paleta i drugih utovarnih ploča,
– potpornog drva, graničnika i nosača koji se upotrebljavaju za učvršćivanje i
podupiranje tereta, ali uključujući ono koje nije zadržalo svoju prirodnu oblu
površinu, mora pratiti biljna putovnica iz točke 1. a), nakon što su drvo ili
izolirana kora na odgovarajući način toplinski tretirani, pri čemu je u sredini
drva postignuta temperatura od najmanje 56°C u trajanju od 30 minuta kako bi se
uništila živa borova nematoda;
c) osjetljivo drvo u obliku iverja, čestica, drvnih otpadaka ili ostataka
dobivenih u cijelosti ili dijelom od ovih četinjača mora pratiti biljna
putovnica, koja se izdaje nakon izvršene fumigacije kako bi se uništila živa
borova nematoda;
d) osjetljivo drvo u obliku potpornog drva, graničnika i nosača, uključujući i
drvo koje nije zadržalo svoju prirodnu oblu površinu kao i ono u obliku sanduka
za pakiranje, kutija, gajbi, bubnjeva za kablove i slične ambalaže, paleta,
sandučastih paleta, i drugih utovarnih ploča, okvira za palete, neovisno o tome
upotrebljavaju li se ili ne pri prijevozu bilo koje vrste tereta, mora biti
podvrgnuto jednoj od odobrenih mjera navedenih u Prilogu I Međunarodne norme za
fitosantarne mjere br. 15. (FAO) – »Smjernice za reguliranje drvenog materijala
za pakiranje u međunarodnom prometu«. Ono mora imati oznaku pomoću koje se može
utvrditi tko je i gdje obavio tretiranje ili ga mora pratiti biljna putovnica
kojom se potvrđuje da su navedene mjere provedene.
Biljna putovnica iz točke 1. a) ili oznaka, koja je u skladu s (FAO)
Međunarodnom normom za fitosantarne mjere br. 15., moraju biti pričvršćene na
svaku jedinicu osjetljivog drva, kore i bilja koje se premješta.
2. Zahtjevi koji moraju biti ispunjeni pri premještanju osjetljivog drva, kore i
bilja unutar demarkiranih područja su sljedeći:
a) S osjetljivim biljem postupa se na sljedeći način:
i) osjetljivo bilje uzgojeno na mjestima proizvodnje na kojima nisu primijećeni
simptomi zaraze borovom nematodom, kao i u njihovoj neposrednoj blizini, od
početka posljednjeg potpunog vegetacijskog ciklusa, i na kojem službenim
pregledima nisu utvrđeni znakovi i simptomi zaraze borovom nematodom, mora
pratiti biljna putovnica kad se premješta iz mjesta proizvodnje;
ii) osjetljivo bilje uzgojeno na mjestima proizvodnje na kojima su primijećeni
simptomi zaraze borovom nematodom, ili u njihovoj neposrednoj blizini, od
početka posljednjeg potpunog vegetacijskog ciklusa, ili na kojem je potvrđena
zaraza borovom nematodom, nije dopušteno premještati iz mjesta proizvodnje i
uništava se spaljivanjem;
iii) osjetljivo bilje uzgojeno na mjestima kao što su šume, javni ili privatni
vrtovi bilo da je na njemu potvrđena zaraza borovom nematodom ili pokazuje
simptome slabe vitalnosti ili se nalazi na područjima na kojima se provodi
iskorjenjivanje, bit će:
– ako se zaraza utvrdi u razdoblju od 1. studenog do 1. travnja – posječeno u
tom razdoblju, ili
– ako se zaraza utvrdi u razdoblju 2. travnja do 31. listopada – posječeno
odmah, i
– testirano na prisutnost borove nematode u svim slučajevima kad se ovo bilje
nalazi u dijelu demarkiranog područja određenom kao zaštitni pojas u skladu s
odredbama članka 5. stavka 2. podstavka 2. Ako se laboratorijskim testiranjem
potvrdi zaraza borovom nematodom, uništava se zaraženo bilje, uključujući i sve
osjetljivo bilje koje se nalazi u polumjeru od najmanje 50 m oko zaraženog
bilja, a u svakom slučaju unutar polumjera kojim je obuhvaćeno najmanje 10
osjetljivih biljaka (žarište zaraze). Sve osjetljivo bilje koje se nalazi unutar
polumjera od najmanje 50 metara oko žarišta zaraze službeno se pregledava svaka
dva mjeseca u razdoblju od najmanje godine dana nakon što je zaraženo bilje
uklonjeno (sigurnosno područje). Ako se u tom razdoblju potvrdi u blizini još
jedna zaraza borovom nematodom, demarkirano područje mijenja se u skladu s
odredbama članka 5. stavka 2.
U svakom slučaju, kad je zaraza borovom nematodom utvrđena na području za koje
je bilo poznato da se u njemu ne pojavljuje, označit će se kao novo demarkirano
područje i, u razdoblju od godine dana od utvrđivanja zaraze, osjetljivo bilje
koje se nalazi u dijelu demarkiranog područja za koje je poznato da je u njemu
prisutna borova nematoda, testira se u svim slučajevima, a osjetljivo bilje koje
se nalazi u dijelu demarkiranog područja označenog kao zaštitni pojas, testira
se na temelju reprezentativnog uzorka. U daljnjem postupku primjenjuju se
odredbe druge i treće rečenice koje su navedene u trećoj alineji točke 2. a)
iii).
b) U razdoblju od 1. studenog do 1. travnja osjetljivo drvo u obliku oblog ili
piljenog drva, s korom ili bez nje, uključujući i ono koje nije zadržalo svoju
prirodnu oblu površinu:
i) dobiveno od stabala za koja je potvrđena zaraza borovom nematodom, ili koja
se nalaze na područjima u kojima se provodi iskorjenjivanje, ili koja pokazuju
znakove slabe vitalnosti, mora biti prije 2. travnja:
– uništeno spaljivanjem pod službenim nadzorom na odgovarajućem mjestu, ili
– premješteno pod službenim nadzorom:
– do pogona za preradu na usitnjavanje i upotrebu unutar tog pogona, ili
– do pogona za industrijsku preradu u kojem se koristi kao ogrjevno drvo, ili
– do pogona za preradu gdje se drvo:
– toplinski tretira tako da se u sredini drva postigne temperatura od najmanje
56°C u trajanju od 30 minuta, ili
– usitni i fumigira kako bi se uništila živa borova nematoda;
ii) dobiveno od stabala koja nisu navedena u točki 2. b) i), mora biti testirano
na prisutnost borove nematode i Monochamus spp.; ako se potvrdi prisutnost
borove nematode ili Monochamus spp., primjenjuju se odredbe navedene u točki 2.
b) i); ako se ne potvrdi prisutnost borove nematode ili Monochamus spp., drvo se
može pod službenim nadzorom premjestiti do pogona za preradu radi daljnje
upotrebe kao građevinsko drvo, ili se iznimno premješta pod službenim nadzorom
na područje koje nije demarkirano do odobrenih prerađivačkih pogona prijavljenih
Europskoj komisiji, gdje će se drvo ili iverje dobiveno od tog drva između 1.
studenog i 1. travnja:
– kad se radi o iverju, upotrijebiti u industrijske svrhe u odobrenom pogonu,
ili
– kad se radi o drvu:
– toplinski tretirati tako da se sredini drva postigne temperatura od najmanje
56°C u trajanju od 30 minuta. Daljnje premještanje tako toplinski tretiranog
drva dopušteno je kad ga prati biljna putovnica, ili
– usitniti i fumigirati kako bi se uništila živa borova nematoda. Daljnje
premještanje tako fumigiranog drva dopušteno je kad ga prati biljna putovnica,
ili
– usitniti i upotrijebiti u industrijske svrhe u tom pogonu, ili
– premjestiti pod službenim nadzorom do pogona gdje se drvo:
– toplinski tretira tako da se u sredini drva postigne temperatura od najmanje
56°C u trajanju od 30 minuta, ili
– usitnjava i fumigira kako bi se uništila živa borova nematoda, ili
– usitnjava i upotrebljava u industrijske svrhe;
c) u razdoblju od 2. travnja do 31. listopada osjetljivo drvo u obliku oblog ili
piljenog drva, s korom ili bez nje, uključujući i ono koje nije zadržalo svoju
prirodnu oblu površinu:
i) dobiveno od stabala za koja je potvrđena zaraza borovom nematodom, ili koja
se nalaze na područjima u kojima se provodi iskorjenjivanje, ili koja pokazuju
znakove slabe vitalnosti, mora biti:
– odmah uništeno spaljivanjem pod službenim nadzorom na odgovarajućim mjestima,
ili
– odmah okorano na odgovarajućim mjestima izvan šume nakon čega se premješta pod
službenim nadzorom do mjesta skladištenja gdje se drvo tretira odgovarajućim
insekticidom, ili do mjesta koja imaju prikladna i odobrena mokra skladišta,
raspoloživa barem u navedenom razdoblju, kako bi se dalje premještalo do pogona
za preradu u kojem se odmah:
– usitnjava i upotrebljava u industrijske svrhe, ili
– upotrebljava kao gorivo u tom pogonu, ili
– toplinski tretira tako da se u sredini drva postigne temperatura od najmanje
56°C u trajanju od 30 minuta, ili
– usitnjava i fumigira kako bi se uništila živa borova nematoda;
ii) dobiveno od stabala koja nisu navedena u točki 2. c) i), mora biti odmah
okorano na samom mjestu sječe ili u neposrednoj blizini i nakon toga:
– službeno testirano na prisutnost borove nematode i Monochamus spp.; ako se
potvrdi prisutnost borove nematode ili Monochamus spp., primjenjuju se odredbe
navedene u točki 2. c) i); ako se ne potvrdi prisutnost borove nematode ili
Monochamus spp., drvo se može pod službenim nadzorom premjestiti do pogona za
preradu radi daljnje upotrebe kao građevinsko drvo, ili
– premjestiti pod službenim nadzorom do pogona gdje se drvo:
– usitnjava i upotrebljava u industrijske svrhe, ili
– toplinski tretira tako da se u sredini drva postigne temperatura od najmanje
56°C u trajanju od 30 minuta, ili
– usitnjava i fumigira kako bi se uništila živa borova nematoda;
d) osjetljiva kora mora biti:
– uništena spaljivanjem ili upotrebljena kao gorivo u industrijskom pogonu, ili
– toplinski tretirana tako da se postigne minimalna temperatura cijele kore od
56°C u trajanju od 30 minuta, ili
– fumigirana kako bi se uništila živa borova nematoda;
e) osjetljivo drvo u obliku otpada dobivenog prilikom sječe, pod službenim se
nadzorom spaljuje na odgovarajućem mjestu ili usitnjava na komade od najviše 3
cm debljine i širine te ostavlja na tom mjestu:
– u razdoblju od 1. studenog do 1. travnja – u tom razdoblju, ili
– u razdoblju od 2. travnja do 31. listopada – odmah;
f) osjetljivo drvo u obliku otpada dobivenog pri preradi drva odmah se spaljuje
na odgovarajućem mjestu pod službenim nadzorom, ili upotrebljava kao ogrjevno
drvo u prerađivačkim pogonima ili fumigira kako bi se uništila živa borova
nematoda;
g) osjetljivo drvo u obliku sanduka za pakiranje, kutija, gajbi, bubnjeva za
kablove i slične ambalaže, paleta, sandučastih paleta i drugih utovarnih ploča,
okvira za palete, potpornog drva, graničnika i nosača, uključujući i ono koje
nije zadržalo svoju prirodnu oblu površinu mora biti podvrgnuto jednom od
postupaka navedenih u članku 4. Pravilnika o fitosanitarnim zahtjevima kojima
mora udovoljavati drveni materijal za pakiranje u međunarodnom prometu.

Pravilnik, NN 80/2008-2628
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)